钦定古今图书集成/历象汇编/庶征典/第167卷 > 《白乌呈瑞赋》孟简
## 钦定古今图书集成/历象汇编/庶征典/第167卷 > 《白乌呈瑞赋》孟简

验白乌之祥牒，告皇家之宝祚。盖由天子张至，仁本
太素，享宗庙而无爽，荐孝敬而有度。何常日浴，翻皓
体以来仪；曾异火流，奚丹羽之可慕？凌翯翯之白鸟，
类振振之翔鹭，禀纯德而自甄，诚众色之难污。观其
皎皎奇状，明明丽质；霜毳洁朗，玉姿闲逸。不爱其瑞，
嘉载飞之可瞻；思效其祥，见莫黑之如失。宁爰企于
往代，可俯窥于今日。原乎孝理通元，格皇至虔。惟乌
感应，其容昭宣。抱正色而道洽，徒反哺而名全。不然，
则有威凤之可纪，何白乌之是传？乐而有声，且不栖
于楚幕；洁而成质，故自协于灵篇。出林而日华乱动，
绕树而月影相鲜。向至化而远集，想皇风而戾焉。众
而何为？悲子生之八九；大而无虑，笑水击之三千。尔
其超遥高翥，来不可遏。见归飞之荐臻，诚恺悌之四
达。谅深仁之所化，固至性之难夺。若乃载鸣嗷嗷，浮
彩皓皓。受西方之精气，自洪炉而镕造。遐想其苍赤
呈祥，岂与乎雪霜同缟。且夫仰稻粱而自若，彼徒宠
夫仙鹤；待驯狎而不还，何必招于白鹇。且养素而委
质，非取容而强颜。故下臣贺瑞而歌曰：“素德式昭兮
何鸟奕，元质从化兮为洁白。符仁孝兮叶佳册，见祥
瑞兮流圣泽。”